**HOLTZER-HORVÁTH-LINDBERG ALAPÍTVÁNY**

***ÉLETUTAK -* A szegedi zsidóság kulturális örökségének megőrzése**

**című pályázati hirdetménye**

A HOLTZER-HORVÁTH-LINDBERG ALAPÍTVÁNY, a továbbiakban az Alapítvány, pályázatot hirdet a 2024/2025-ös tanév tavaszi félévére egyetemista diákok részére. Célunk a 19˗20. század fordulóján működő egykori Holtzer Alapítvány azon hagyományának a felelevenítése, hogy egy kiváló diákot támogassunk. Jelen alapítvány újraindította ezt a tradíciót és egy emberi és kisebbségi témákkal vagy jogokkal foglalkozó hallgatót díjazni kíván, melyhez évente pályázatot ír ki.

**A pályázaton való részvétel feltételei:**

1. A pályázatra 18. életévüket betöltött fiatalok, illetve valamely felsőoktatási intézményben, alapképzés, mesterképzés, osztatlan 5 éves képzés keretében beiratkozott nappali tagozatos hallgatók jelentkezését várjuk.

2. Az idei pályázati ciklusban témakörünk: ÉLETUTAK. Olyan dolgozatokat várunk tehát, melyekben egy, az egykori, vagy mai szegedi zsidó közösséghez tartozó személy életútját dolgozzák fel a hallgatók. Az alábbi listában javaslatokat is találhatnak az érdeklődők, illetve a Szegedi Zsidó Hitközség Archívuma is készséggel áll rendelkezésre.

- orvosok (dr. Forbát Leó, dr. Deutsch Mátyás, dr. Kallós Károly, dr. Erdélyi Jenő, dr. Feuer Egon)

- ügyvédek (dr. Kállai Emil, dr. Dettre János, dr. Pártos Ernő, dr. Szivessy Lehel)

- művészek (Erdélyi István hegedűművész, népzene kutató; Pallay Anna táncművész)

- kereskedők (Bartos Lipót papírárú kereskedő, az Eisenstädter textil kereskedés)

- tudósok (Haar Alfréd matematikus)

- hitközségi jegyzők (Klein József, Klein Salamon, Bauer Márkfi Herman)

- pedagógusok (Székely Alfréd, Pogány Margit)

- a feminista mozgalom zsidó aktivistái Szegeden (Szivessy Mariska)

3. A pályázatra benyújtottpályázati anyag– amennyiben megfelel a jelen kiírásban előírtaknak – díjat nyerhet. Az arra érdemes pályázók dicséretben részesíthetők.

**4. Pályázati formák és terjedelem:**

4.1 Készülhet, akár írásban: PDF formátumban, 12-es betűnagyság, minimum 10 maximum 20 gépelt oldal, az ábrákat is beleértve. (Lehet korábbi beadandó, vagy készülő diplomamunka/szakdolgozat része, amennyiben megfelel a pályázati kiírásnak.)

4.2 Készülhet mini film, max. 15 perc hosszúságban, podcast beszélgetés max. 30 perc terjedelemben, angol feliratozással.

4.3 Lehet egy bármely technikával készített művészeti alkotás, amely egy kiválasztott személy életútjára, tevékenységére reflektál.

**5. A pályázat benyújtásának határideje: 2025. május 5.**

A pályázatot a megadott határidőig elektronikusan az hhl-alapitvany@hotmail.com címen kell benyújtani, "HHL-pályázat" tárgy megjelölésével. A pályázati jelentkezési laphoz mellékelni kell a pályamunkát, megnyitható formátumban. Művészeti munka esetén elegendő fotót beküldeni az elbíráláshoz és a személyes megtekintés lehetőségét megteremteni. A **jelentkezési lapon** kérjük a pályázók tüntessék fel **nevüket, születési évüket, lakhelyüket, email címüket, oktatási intézményük, szakjuk, évfolyamuk, pályamunkájuk pontos címét** és egy rövid, maximum 5 soros **összefoglalót**.

A díjak oklevéllel és egyszeri, egyösszegű ösztöndíjjal járnak.

I helyezés: 150. 000,- Ft

II. helyezés: 100. 000,- Ft

III. helyezés: 50. 000,- Ft

A pályázatokat az Alapítvány Kuratóriuma értékeli. Az Alapítvány fenntartja a jogot, hogy a

pályaművek tartalma és színvonala alapján változtasson a kiadott díjak számán.

Elbírálás és díjazás átnyújtása: 2025. május 30-ig, később közlendő időpontban és helyszínen. Minden pályázó értesítést kap a pályamunkája értékeléséről. A díjátadó ünnepségre minden pályázó hallgató meghívást kap. A kiíró a pályázat eredményét (szerző, cím, intézmény, díj) közzé teheti médiában.

Szeged, 2025. február 3.

Dr. Frauhammer Krisztina az alapítvány elnöke